Ruk ekonomie baie dringend reg | Netwerk24
Ruk ekonomie baie dringend reg
Deur Hans Retief, Pretoria 14 Augustus 2019 00:00
Volgens “Só val Ipap op die grond” (12.08) het David Kaplan, afgetrede professor in ekonomie, in ’n onlangse studie bevind dat Suid-Afrika se vervaardigingsproduksie steeds laer is as in 2008. En dít terwyl ander ontluikende markte hul produksie met tot 50% verhoog het!
Die mate waarin die ekonomie onder die ANC weens wanadministrasie ge­deïndus- trialiseer (gedekoloniseer?) en vervaardigings­vermoë verloor het – veral in die afgelope dekade – is baie verontrustend.
Talle werk­geleenthede is nou daarmee heen en werkloosheid en misdaad neem steeds toe.
Tensy die regering afsien van sy skadelike ideologiese nasionale demokratiese revolusie en in staat is om baie vinnig prakties uitvoerbare regrukplanne vir die ekonomie op te stel en uit te voer, gaan die ekonomie aanhou om in die rommelput te stagneer en die land met sy be­volkingsaanwas aanhou verarm.
Selfs al kon die regering wondere verrig, gaan die herstel nog jare duur.
Meer oor: Ekonomie | My Stem